Ψήφισμα της συμβουλευτικής επιτροπής

σχετικά με την αναδιάρθρωση της χαλυβουργίας και την οργάνωση της αγοράς του χάλυβα

(87/C 154/02)

(Εγκρίθηκε με τη γραπτή διαδικασία στις 27 Μαΐου 1987 μετά από την 262η σύνοδο της 15ης Μαΐου 1987 με 55 ψήφους υπέρ, 2 ψήφους κατά και 5 αποχές)

ΑΦΟΥ:

- εξέτασε τις προτάσεις που υπέβαλε η Ευρωπαϊκή Επιτροπή στο Συμβούλιο,

- ενημερώθηκε σχετικά με τα συμπεράσματα της συνεδρίασης του Συμβουλίου της 19ης Μαρτίου 1987,

- υπενθύμισε τους όρους του ψηφίσματος που εξέδωσε κατά την 259η σύνοδό της στις 17 Οκτωβρίου 1986,

- σημείωσε τις προτάσεις αναδιάρθρωσης που υποβλήθηκαν από 36 χαλυβουργικές επιχειρήσεις, οι οποίες αντιπροσωπεύουν το 88 % της δυναμικότητας παραγωγής χάλυβα στην Κοινότητα,

- άκουσε τις διευκρινίσεις που παρέσχε ο Αντιπρόεδρος της Ευρωπαϊκής Επιτροπής κ. Narjes, κατά την έκτακτη σύνοδο της Συμβουλευτικής Επιτροπής στις 15 Μαΐου 1987.

Η ΣΥΜΒΟΥΛΕΥΤΙΚΗ ΕΠΙΤΡΟΠΗ

1. Επισημαίνει ότι οι προτάσεις αναδιάρθρωσης που υποβλήθηκαν από τους παραγωγούς χάλυβα της Ευρωπαϊκής Κοινότητας καταδεικνύουν τη βούλησή τους να επιλύσουν το πρόβλημα της πλεονάζουσας παραγωγικής δυναμικότητας, έστω και αν είναι ακόμη ανεπαρκείς, κυρίως λόγω πολιτικών διαφορών και δυσχερειών χρηματοδότησης των μέτρων κοινωνικού χαρακτήρα, προβλημάτων τα οποία οι παραγωγοί δεν μπορούν ν' αντιμετωπίσουν μόνοι τους.

2. Προτρέπει, κατά συνέπειαν, την Ευρωπαϊκή Επιτροπή ν' αναλάβει πρωτοβουλία για την υλοποίηση της προσεχούς αναδιάρθρωσης και να χρησιμοποιήσει, προς το σκοπό αυτό, κατά τις διαπραγματεύσεις με τις κυβερνήσεις και όλους τους ενδιαφερόμενους κύκλους, όλο το πολιτικό βάρος που διαθέτει.

3. Έχει τη γνώμη ότι η κατάσταση αυτή, όπως άλλωστε και οι συνθήκες της αγοράς, επιβάλλουν παράταση του καθεστώτος ελέγχου της αγοράς για μια ακόμη περιορισμένη και σαφώς καθορισμένη περίοδο και παροχή εγγυήσεων που θα εξασφαλίζουν τη διατήρηση κατάλληλου συστήματος ποσοστώσεων για όσο χρόνο η νέα διαδικασία αναδιάρθρωσης το επιβάλλει.

4. Ζητά από την Ευρωπαϊκή Επιτροπή να θεσπίσει για τη νέα αυτή περίοδο και σε συνεργασία με τους βιομηχανικούς κύκλους, αναθεωρημένο σύστημα ποσοστώσεων, το οποίο αφενός μεν θα είναι πληρέστερο και αποτελεσματικότερο, αφετέρου δε θα αποτρέπει τις επανειλημμένες αβεβαιότητες που προέκυψαν από το ισχύον σύστημα.

5. Υπογραμμίζει ότι βασική προϋπόθεση για την επιτυχή έκβαση κάθε διαδικασίας αναδιάρθρωσης, όπως άλλωστε και για ενδεχόμενη προοδευτική απελευθέρωση, είναι η αυστηρή τήρηση του Κώδικα Ενισχύσεων, ο οποίος απαγορεύει τη χορήγηση εθνικών ή περιφερειακών ενισχύσεων. Για το σκοπό αυτό επισημαίνει την υποχρέωση της Ευρωπαϊκής Επιτροπής να επαγρυπνεί ώστε οι επιχειρήσεις που προστατεύονται από τις διατάξεις του πτωχευτικού δικαίου να μην επωφελούνται καταχρηστικά από τη θέση τους αυτή για να βρεθούν σε πλεονεκτική θέση στον τομέα του ανταγωνισμού.

6. Υπενθυμίζει ότι για την επιτυχή έκβαση της διαδικασίας αναδιάρθρωσης, είναι απαραίτητο να ληφθούν κατάλληλα μέτρα με στόχο τη μείωση των πιέσεων που προκαλούν οι αντικανονικές εισαγωγές από τρίτες χώρες.

7. Εκφράζει την ικανοποίησή της για την αναγνώριση από το Συμβούλιο της ανάγκης κοινωνικής προστασίας των εργαζομένων που θα χάσουν την εργασία τους και θέσπισης ενός ειδικού χρηματοδοτικού μηχανισμού. Καλεί το Συμβούλιο να προβεί το συντομότερο δυνατό στη θέσπιση του εν λόγω μηχανισμού και ζητά από την Ευρωπαϊκή Επιτροπή να υποβάλει στο Συμβούλιο το ταχύτερο δυνατό συγκεκριμένες προτάσεις όσον αφορά τις παρεμβάσεις και τον τρόπο της χρηματοδοτικής τους κάλυψης.

8. Εφιστά την προσοχή της Επιτροπής στην απόλυτη ανάγκη της χορήγησης των ενισχύσεων για τη χρηματοδότηση των μέτρων κοινωνικού χαρακτήρα, με όρους τουλάχιστον ταυτόσημους προς τους εφαρμοζόμενους έως το 1985.

--------------------------------------------------